Uznesenie Všeobecného súdu z 21. decembra 2022 – Swissgrid/Komisia
(vec T-127/21)1
(„Žaloba o neplatnosť – Energetika – Európske platformy na výmenu štandardných produktov pre regulačnú energiu – Účasť Švajčiarska – Článok 1 ods. 6 a 7 nariadenia (EÚ) 2017/2195 – List Komisie, ktorým sa zamietla účasť švajčiarskeho prevádzkovateľa prenosovej sústavy – Akt, ktorý nie je možné napadnúť žalobou – Neprípustnosť“)
Jazyk konania: angličtina
Účastníci konania
Žalobkyňa: Swissgrid AG (Aarau, Švajčiarsko) (v zastúpení: P. De Baere, P. L’Ecluse, K. T’Syen a V. Lefever, advokáti)
Žalovaná: Európska komisia (v zastúpení: O. Beynet a B. De Meester, splnomocnení zástupcovia)
Predmet veci
Žalobou podanou na základe článku 263 ZFEÚ sa žalobkyňa domáha zrušenia rozhodnutia, ktoré sa má nachádzať v liste podpísanom riaditeľkou Generálneho riaditeľstva Komisie pre energetiku, a ktorým mala táto riaditeľka odmietnuť udeliť súhlas na základe článku 1 ods. 7 nariadenia Komisie (EÚ) 2017/2195 z 23. novembra 2017, ktorým sa stanovuje usmernenie o zabezpečovaní rovnováhy v elektrizačnej sústave (Ú. v. EÚ L 312, 2017, s. 6), s účasťou Švajčiarska na európskych platformách na výmenu štandardných produktov pre regulačnú energiu, najmä na platforme Trans European Replacement Reserves Exchange (Európska platforma na výmenu regulačnej energie z nahradzujúcich rezerv)
Výrok
Žaloba sa zamieta ako neprípustná.
Swissgrid AG je povinná nahradiť trovy konania.
____________
1 Ú. v. EÚ C 189, 17.5.2021.